Mii de georgieni s-au strâns din nou în această seară în centrul capitalei Tbilisi pentru a protesta față de adoptarea ieri în Parlament a legii privind influența străină, care a fost criticată și de liderii occidentali, informează Rador Radio România.
Șeful diplomației europene, Josep Borrell, a vorbit într-un comunicat comun cu Comisia Europeană de un impact negativ asupra progresului Georgiei pe drumul său către aderarea la Uniune.
La rândul său, NATO a calificat adoptarea controversatei legi, inspirată de un proiect rus, drept un pas în direcția greșită, care distanțează țara de integrare a sa euroatlantică. Și Casa Albă s-a declarat profund îngrijorată, avertizând că Statele Unite ar putea reevalua relația cu această țară din Caucaz.